ตำนาน บัตรเครดิต ตอน MasterCard
รู้ไหมว่าเมื่อก่อนบัตรนี้ไม่ได้ชื่อ MasterCard แต่ชื่อ MasterCharge ก็น่าจะดีแล้วที่เปลี่ยนชื่อ เพราะชื่อเดิมฟังแล้วดูเหมือนเราต้องจ่ายค่าชาร์จแพง แล้ว MasterCard มีประวัติความเป็นมาอย่างไร? เกิดหลัง Visa นานไหม?
21 ต.ค. 2560

ตำนาน บัตรเครดิต ตอน MasterCard / โดย เพจลงทุนแมน
รู้ไหมว่าเมื่อก่อนบัตรนี้ไม่ได้ชื่อ MasterCard
แต่ชื่อ MasterCharge
ก็น่าจะดีแล้วที่เปลี่ยนชื่อ
เพราะชื่อเดิมฟังแล้วดูเหมือนเราต้องจ่ายค่าชาร์จแพง
แล้ว MasterCard มีประวัติความเป็นมาอย่างไร? เกิดหลัง Visa นานไหม?
MasterCard เป็นบริษัทลักษณะเดียวกันกับ Visa คือ ทำหน้าที่เป็นตัวกลางในระบบการโอนเงินแบบอิเล็กทรอนิกส์ระหว่างธนาคารของผู้ค้าและผู้ถือบัตร
และถือได้ว่า เป็นบริษัทบัตรเครดิตที่มีอายุเก่าแก่เป็นอันดับ 2 รองจาก Visa และเป็น 1 ใน 6 บริษัทที่ครอบครองตลาดบัตรจ่ายเงินของโลก
นอกจาก MasterCard จะถูกสร้างขึ้นมาเพื่อแข่งกับ Visa แล้ว ทั้ง 2 บริษัท ต่างมีต้นกำเนิดมาจากธนาคารที่อยู่ในรัฐเดียวกันที่สหรัฐอเมริกา
MasterCard เดิมเคยมีชื่อว่า Master Charge: The Interbank Card มีต้นกำเนิดมาจากการจับมือเป็นพันธมิตรกันของ 4 ธนาคารในรัฐ California ได้แก่ United California Bank, Wells Fargo, Crocker National Bank, และ Bank of California
ทั้ง 4 ธนาคาร บวกกับความช่วยเหลือจาก Marine Midland Bank (ปัจจุบันชื่อ HSBC Bank USA) ได้ร่วมกันก่อตั้ง Interbank Card Association (ICA) ขึ้นในปี 1966 หรือเมื่อ 51 ปีที่แล้ว เพื่อออกบัตรเครดิต Master Charge ไปสู้กับทาง BankAmericard ของ Bank of America ที่ออกสู่ตลาดก่อน 8 ปี
ปี 1968 ICA และ Eurocard จับมือเป็นพันธมิตรทางธุรกิจ เพื่อให้ Master Charge เข้าไปทำตลาดได้ในยุโรป ขณะที่เครือข่ายของ ICA ก็จะรับบัตร Eurocard เช่นเดียวกัน
1 ปีต่อมา First National City Bank (ปัจจุบันคือ Citibank) จาก New York ก็เข้าร่วมกับ ICA พร้อมกับรวมบัตร Everything Card ของธนาคารเข้ากับ Master Charge
ปี 1972 ได้เครือข่ายบัตรเครดิต Access จากอังกฤษ (บัตรคู่แข่งของ Barclaycard ที่เข้าร่วมกับทาง Visa) เข้าร่วมกับ ICA (ก่อนจะรวมเข้ากับ MasterCard และยกเลิกชื่อ Access ไป ในปี 1997)
ปี 1979 หรือเมื่อ 38 ปีที่แล้วนี่เอง ที่ Master Charge เปลี่ยนชื่อมาเป็น “MasterCard” และใช้ชื่อนี้มาจนถึงปัจจุบัน
ปี 2002 เกิดการควบรวมกิจการระหว่าง MasterCard International กับกลุ่ม Europay International หนึ่งในผู้ออกบัตรเครดิตรายใหญ่และเป็นผู้ถือ license ของ MasterCard ในยุโรป ตั้งเป็นบริษัท MasterCard Inc.
ปี 2006 MasterCard ที่มีเจ้าของร่วม (cooperative owned) เป็นสถาบันการเงินที่ออกบัตรกว่า 25,000 แห่งทั่วโลก เข้าซื้อขายในตลาดหลักทรัพย์ครั้งแรก (IPO) โดยทำการขาย 61.5 ล้านหุ้น ในราคาหุ้นละ 39 เหรียญ หรือราว 1,287 บาท คิดเป็นมูลค่ากว่า 79,000 ล้านบาท
นอกเหนือจากเรื่องธุรกิจบัตรเครดิตแบบทั่วๆ ไปแล้ว ดูเหมือนทาง MasterCard ก็มีการเตรียมตัวที่จะรับมือกับอนาคตที่เปลี่ยนแปลงไปตามเทคโนโลยี
ปี 2014 MasterCard ร่วมมือกับทางบริษัท Apple ช่วยกันพัฒนาระบบ mobile wallet ที่จะถูกใส่เพิ่มเข้ามาในโทรศัพท์ iPhone รุ่นใหม่ๆ เพื่อให้ผู้ใช้ iPhone มีลูกเล่นที่จะสามารถใช้งานบัตรเครดิตได้ง่ายขึ้น
และล่าสุด เมื่อเดือนสิงหาคมที่ผ่านมา MasterCard ได้ซื้อบริษัท Brighterion ซึ่งเป็นหนึ่งในบริษัทผู้พัฒนา เทคโนโลยี artificial intelligence (AI) และ machine learning
ปัจจุบันมีบัตร MasterCard หมุนเวียนอยู่ในระบบบัตรจ่ายเงินประมาณ 1,700 ล้านใบ เป็นรอง Visa ที่มี 3,000 ล้านใบ และ UnionPay จากจีนที่มี 6,100 ล้านใบ (ข้อมูลปี 2016)
MasterCard จดทะเบียนอยู่ในตลาดหลักทรัพย์นิวยอร์ค (NYSE) มีชื่อย่อหุ้นว่า MA มีมูลค่าตลาด 156,940 ล้านเหรียญ หรือราว 5.2 ล้านล้านบาท
ปี 2557 มีรายได้ 315,067 ล้านบาท กำไร 120,105 ล้านบาท
ปี 2558 มีรายได้ 321,388 ล้านบาท กำไร 126,426 ล้านบาท
ปี 2559 มีรายได้ 358,318 ล้านบาท กำไร 134,744 ล้านบาท
มีอัตรากำไรสุทธิเฉลี่ยอยู่ที่ประมาณ 38.4%
สรุปแล้ว MasterCard ก็รวยไม่แพ้ VISA
แล้วถ้าเราซื้อหุ้นของทั้ง 2 บริษัทนี้ จะเป็นอย่างไรบ้าง
ปี 2013 หุ้น Visa มีมูลค่า 1,320 บาทต่อหุ้น ผ่านมา 4 ปี ราคาขึ้นเป็น 3,586 บาท หรือจะได้กำไร 172%
และถ้าเราซื้อหุ้น MasterCard เมื่อ 4 ปีก่อน ที่ราคา 1,749 บาทต่อหุ้น ตอนนี้ราคา 4,862 บาท หรือจะได้กำไร 178%
เรื่องนี้สอนให้รู้ว่าหุ้นดีมีอยู่รอบตัวเรา แม้แต่ตอนที่เรากำลังจะควักบัตรเครดิตจ่ายตัง..
----------------------
<ad> ถ้าเรามีบ้าน หรือ คอนโด ที่ผ่อนกับธนาคารอยู่ แต่อยากลดดอกเบี้ย หรือ ยืดเวลาผ่อน มารีไฟแนนซ์ กับ REFINN ฟรีได้ที่ 
----------------------
Reference